和致仕張郎中春晝
作者：蘇軾
朝代：宋

paragraphs: 投紱歸來萬事輕，消磨未盡只風情。
舊因蒓菜求長假，新爲楊枝作短行。
不禱自安緣壽骨，深藏難沒是詩名。
淺斟杯酒紅生頰，細琢歌詞穩稱聲。
蝸殻卜居心自放，蠅頭寫字眼能明。
盛衰閱過君應笑，寵辱年來我亦平。
跪履數從圯下老，逸書閑問濟南生。
東風屈指無多日，只恐先春鶗鴂鳴。